EFF sê De-Klerk stigting is deel van ‘1652-bende’ | Maroela Media
EFF sê De-Klerk stigting is deel van ‘1652-bende’
ŉ Voorlegging deur die FW de Klerk-stigting aan die grondwetlike hersieningskomitee in WAAR oor die moontlike wysiging van artikel 25 van die Grondwet om onteiening sonder vergoeding moontlik te maak het Vrydag in ŉ vurige woordewisseling tussen LP’s ontaard.
Hoewel Theuns Eloff, uitvoerende direkteur van die stigting, gesê het die stigting erken die status quo oor grondeienaarskap is nie ideaal nie, behoort die Grondwet nie gewysig te word nie.
Eloff meen die mislukkings van grondhervorming moet eerder voor die deur van onbevoegdheid van die relevante regeringsdepartement en korrupsie gelê word.
Volgens die stigting is die kwessie van kardinale belang vir die toekoms van Suid-Afrika, nie net vir suksesvolle grondhervorming nie, maar oor vir die toekoms van eiendomsregte, die toekoms van die ekonomie en die toekoms van rasseverhoudinge in die land.
“Indien die bespoedigde grondhervormingsprogram die wysiging van artikel 25 in so ŉ manier insluit dat onteiening sonder vergoeding ŉ werklikheid word, kan dit lei tot grootskaalse sosio-ekonomiese onluste, grondgrype en die onwettige bewoning van enige grond ten spyte van wie die eienaars is,” het hy gesê.
Eloff meen as die ondoeltreffendheid en gebrek aan kapasiteit van die polisie in ag geneem word, is daar ŉ werklike moontlikheid dat eienaars die wet in eie hande gaan neem. Dit kan volgens die stigting lei tot ernstige agteruitgang in rasseverhoudinge en selfs anargie en bloedvergieting.
LP’s was egter nie oortuig nie en Vincent Smith van die ANC het aangevoer as daar geen verandering in grondeienaarskappatrone is nie daar ŉ gróter risiko vir politieke onluste is gegewe die “honger” na grond in die land.
Tebogo Mokwele, LP van die EFF, het Eloff en die res van sy afvaardiging gebrandmerk as deel van “die bende van 1652”.
“Hulle beweer hulle beywer hulle vir vrede en eenheid. Nou hoe gaan ons vrede in Suid-Afrika hê as meeste van die kwesbare gemeenskappe van Suid-Afrika – wat toevallig swart is – nie toegang tot grond het nie?” wou Mokwele weet.
“In jou voorlegging het jy genoem daar sal ŉ oorlog wees; jy waarsku ons waarvoor jy jouself voorberei, jy berei jouself voor vir oorlog. Ek het bewyse daarvan,” het hy bygevoeg.
Ander LP’s het in die bres getree omdat Mokwele volgens hulle “verdelende” opmerkings gemaak het.
Annelie Lotriet, DA-LP, het gesê dis baie ongemaklik om saam met iemand te sit wat sulke soort opmerkings maak. ŉ Ander het gekla dat Mokwele die platform misbruik.
Lewis Nzimande, medevoorsitter van die komitee, het bevind Mokwele was buite orde en het by haar gepleit om duidelike vrae te vra en nie die debat te begin voordat die beraadslaging tussen LP’s in erns begin nie.
Vandag is die laaste dag wat individue en organisasies verbale voorleggings aan die grondwetlike hersieningskomitee kan maak.
EFF FW de Klerk-stigting grondhervorming grondonteiening
IVP: Misdaad belemmer toerisme
Wiskundevraestel plek-plek laat, én boonop moeilik
julle is soos hierdie klein hondjies wat net heeltyd blaf en geraas maak.
Lee blikke maak die grootste geraas! Niks pitte wat kan raas nie!
Julius en Floyd – PAY BACK THE MONEY!!!!
Ja en hulle die 1994 bende.
Kan EFF so ver terug tel? Arme drommels!!!